  Виталий Пронин Микаль Михайловлэн творчествоезКырӟасьлэн но кылбурчилэн Микаль Михайловлэн «Мон одӥг пол уг сайка улыны» кылбур бичетэз печатласькиз. Сыӵе кузьым лэсьтӥз солы «Шунды» огазеяськон 2013-тӥ арын «Куарагур» крезьгур ӵошатсконэ пыриськыса кырӟанлы тужгес усто текст гожтэмез понна.Михаил Михайловлэн творчествоезлэн инъетэз - кырӟан. Студент дыръяз со, гитараен шудыса, кырӟалляз удмурт позыръяськонъёсын. Нош али, «Удмурт кылбурчи» «ВКонтакте» группае кылбуръёссэ поттыны кутскемез бере, со лыдӟисьёслэн яратоно авторзы луиз. Кырӟан кылдытон но палэнэ ӧз кыльы: али мукетъёс но Микальлэн кылъёсызъя гожтэм кырӟанъёсты быдэсто.Микаль Михайловлэн творчествоез рок-культураысь потэмын. Кылбуретаз романтизмлэн но ӟуч рок поэзилэн шӧмзы кужмо шӧдӥське. Микальлы кельшо Юрий Шевчук, Егор Летов, Александр Башлачёв, Виктор Цой, Андрей Князев, Маргарита Пушкина, Константин Кинчев, Илья Кормильцев. Та авторъёсты огазея романтизм: туала улонэз кырсен адӟон но мукет чебер, чылкыт дуннее кыстӥськон.Романтической мылкыдэн пыӵамын Микальлэн кылбур бичетэз но. Лирической геройлэн улонэз мӧзмыт: со улэ «эриктэм» коркан, укноос сое «улӥе-вылӥе ӧтьыло», нош ӧс куспаз тӧл ветлэ. Котыр дунне пеймыт, отын сильтӧл, пилиськем укноос. Улон - со уйвӧт, герой возьма мукетаз зэмос улонын сайкамзэ, со одӥг малпанэн но одӥг шӧдонэн пачылмемын - адӟемпотостэм улонлэсь люкиськоно. «Мугоры муын улэ», «будэ луллэн зӥбетэз», «секыт лулы» улэ пытсэт сьӧрын, шуэ герой. Мылкыдзэ бурдъя сопал дунне - отын эдем бусыос но шуныт кылын вазись Инмар.Геройлэн та улонэз яратымтэез герӟаськемын мукет муртъёсын. Солэсь эриксэ талало: «Муртлэн сюресэныз улыса жади. <…> Мон шӧдӥсько асме кастака-ляльчи» («Муртлэн сюресэныз улыса жади»). Кужмысь каронлы пумит герой одӥг амалын нюръяське - кошкон сярысь малпаськыса. Мукет мозмытскон амал утча, но уг шедьты: «Уг юртто кылъёс - ваньзэ валасько <…> Мынэсьтым улонме / Ӧз лыкты туннэ тыршыны воштон» («Ярдурын сылыса, малпай, утчало).Герой та улонын йыромемын, нош йыромем, сураськем мылкыдо адямиез мурт ворме, аслэсьтыз визьнодзэ пыӵатэ. «Шузи, аслам эсэпея / Малпаськыны дыры ӧвӧл», - шуэ герой. Мурт визен улӥсь сюлмаське, мар малпалозы со сярысь мукетъёс - «куасьмем» сюлэмоос но «орсьмем» йырвизёос, соослэн кылъёссы «венен» «урдсэз бышко». Котькуд кылбурын герой кинэн ке споръяське ассэ «мон» шуыса возьматон понна. Семьяезлэн жалямез уг кельшы, со ассэ «вож нуны ӧвӧл» шуэ, матысьёсыз шоры черетске, соосты янгыше уськытэ: «Эн кышкаты монэ шузи кылъёсыныд… / Эн копаськы пушкам <…> Нош тон али тыршид валаны синмысь, / Кыӵе мон тон понна луи ляльчи» («Дугдыты дырез но учкы синъёсам»).Герой, зэмзэ вераса, воксё ик огназ ӧвӧл. Дуннеен ваче пумит сылонын герой палан - эшез но Инмар. Соослы лулысь-сюлмысь вазе, оске но куриське. Эшез доры, шайвылэзлэн кенерез доры мыныса, герой азьвыл валче ортчытэм шудо вакытъёсты тодаз вае («Ветлӥ туннэ эше доры»). Герой вите сыӵе вакытэз, куке Инмар басьтоз сое та акылес дуннеысь ас дораз, эдеме.Таӵе сямо герой возьматэмын Виктор Цойлэн творчествояз. Солэн кылбуретаз котьку ваче пуктэмын «ми» - «тӥ», отын котьку «нимысьтыз мугтэк ож» мынэ. Цойлэн героез - быдэ вуись мурт (подросток). Ӟуч рокез эскерисьёс шуо: Цой, Кормильцев но мукет рок кылбурчиос романтизм тулкымез улӟыто, инфантильной, быдэ вуымтэ адямилэсь типсэ возьмато. Микаль Михайловлэн кылбуретаз но таӵе мылкыдэн но асваланэн герой усьтэмын.Удмурт литератураез ке верано, М. Михайловлэн творчествоез тодэ вайытэ Михаил Федотовлэсь кылбуръёссэ. Огкадь темаосты соос воксё пӧртэм возьмато. Шуом, Федотовлэн лирической героез, акылес чибинь бызгетэмлэсь музэн, муртлэн верамезлэсь палэнске. Муртлэн зулемез геройлы нокыӵе уг поты.М. Федотовлэн кылбуретаз кулон - со кышкыт ишан, дуннеез яратӥсь адями борды шӧдтэк шорысь калъяськем сьӧд вужер, кудӥз люкетэ геройлы шумпотыны. Кылбуръёсаз ӵем кутӥськись «вирсэр» образ ноку бырисьтэм улонлэн символэз луэ, нош Микальлэн вандэм, куасьмем, вир пушкы выйись вирсэр озьы ик вирсэрен кыле, со контекстын кулонэн герӟаськемын. Федотовлэн поэзиез языческой дунневаланэн пыӵамын (дунне одӥг гинэ), Микаль кулон но улон шоры христианинлэн синмыныз учке (таиз улон - вӧт, солы пумит пуктэмын сопал зэмос дунне).Лыдӟисьлы Микаль Михайловлэн кылбуретэз секытэн сётӥське: пуштроссэ валан понна нырысь дышоно солэн шакырес, ӟуго-ӟуго кылызлы. Текстъёсын предложениысь люкетъёс интыенызы воштэмын, ӵем пумиське эллипсис (предложениысь люкетъёсты гожтытэк кельтон), соин кылбурзэ пӧртэм сямен валаны луэ. Пумисько вакчиятэм кылъёс (тосько, шуса), шӧдӥське диалект - кукмор вераськетысь кылъёс (чардуган - шайвылысь кенер, булшо - юртто). Микальлэн поэзиез, огласянь, туж матын огшоры вераськон кыллы, но мукет ласянь, со возьматэ ӟуч рок кылбурет шоры учкемзэ: кытын текст кырӟаны кылдэ. Рок композициез быдэстыку, куараен шудон но сцена вылын мылкыдэз возьматон азьпал радэ пото.Озьы ке но Микаль Михайловлэн кылбуретаз тыро-пыдо возьматэмын туала адямилэн суро-пожо, ӟугрес мылкыдыз. Солэн творчествоез удмурт литератураын адямилэсь пуш дуннезэ возьматонэз азинтэ.Лариса Дмитриева Суредаз Марина Самсонова Теги: зарниегитъёс кылбур удмуртлитература  